ભવન્સ કૉલેજ તરફથી આંતરકૉલેજ નાટ્યસ્પર્ધા માટેની સિલેક્શન કમિટીમાં કલાકારો પસંદ કરવા માટે ડૉ. ચંદ્રકાન્ત મહેતા અને ધીરુબહેન પટેલ હતાં. ડૉ. ચંદ્રકાન્ત મહેતા એ બીજા કોઈ નહીં પણ આજના સુવિખ્યાત દિગ્દર્શક કેતન મહેતાના પિતા. તેઓ ગુજરાતીના પ્રાધ્યાપક હતા, તેથી એમને ઉપેન્દ્રે કરેલા અમુક ઉચ્ચારદોષ ખટક્યા હતા. આથી ઉપેન્દ્રની પસંદગી સામે એમને વાંધો હતો. સામે પક્ષે ધીરુબહેન પટેલ દલીલો કરીને ચંદ્રકાન્ત મહેતાને સમજાવતાં હતાં, ‘એના ઉચ્ચારો વખત જતાં ઠીક થઈ જશે, પણ અભિનયની આ શક્તિ બીજે જોવા નહીં મળે. એનું ભવિષ્ય તેજસ્વી છે.’